khistorydata/jeongjo-sjw-relations huggingface dataset:
정조 4년
庚子七月初六日卯時。上御誠正閣。御史入侍時。左承旨徐有防。嶺南御史林濟遠。湖西御史金履禧。記事官金載瓚金廷龍。記注官張顯慶。以次進伏訖。上謂濟遠曰。已知其綜明。無負委遣之意也。且於沿路。以欽恤典則中。不遵守令。上聞也。謂履禧曰。此等審覈之事。經事者方可善爲矣。曾聞精於治邑云。下往詳覈。從速反命。軍官有可啓請者。自擇啓請也。濟遠履禧先退。上曰。節製。若無文衡。則大臣中。曾經文衡者。可以出令爲之乎。知入。命退。承史以次出。
정조 4년
庚子七月初六日酉時。上御誠正閣。坐直承旨入侍時。右承旨徐有防。假注書趙興鎭。兼春秋金廷龍張顯慶。以次進伏訖。上曰。七夕製。前例相考乎。有防曰。俄伏承下敎後。廣考年久前例。則如無行公提學而大臣替行之例。無之矣。上曰。提學中誰爲行公乎。有防曰。兩館提學俱闕矣。命書傳敎曰。吏曹郞廳發牌。明日諸執事。淸齋與否。摘奸以來。上曰。有玉堂闕乎。有防曰。姑未知之。而有違牌玉堂矣。仍命書傳敎曰。違牌及在外玉堂許遞。明日政差出。又命書傳敎曰。史局之役。不可一味抛置。在外實錄堂上。不多日內。上來事。自政院。各別申飭。奉命在外郞廳減下。以在京無故人啓下。又命書傳敎曰。政事明日爲之。命退。承史以次退出。
정조 4년
行都承旨金夏材坐。左承旨李亨逵坐直。右承旨徐有防坐直。左副承旨李鎭恒坐。右副承旨金魯淳坐。同副承旨鄭志儉坐。注書金載瓚仕一員未差。假注書趙興鎭仕直。事變假注書沈達漢仕。
정조 4년
以掌令權德訓。正言朴天行牌不進罷職傳旨。傳于李鎭恒曰。只推。
정조 4년
有政。吏批。行判書金鍾秀受由在外。參判鄭民始進。參議沈豊之式暇。同副承旨鄭志儉進。啓曰。判書金鍾秀受由在外。參議沈豊之式暇。小臣獨政未安。何以爲之。敢稟。傳曰。仍爲之。以李鼎運朴天行爲副校理。尹行修爲副修撰。李昌漢爲修撰。檢閱鄭東浚單付。贈吏參徐仁修。贈吏判例兼。贈吏議徐命伯。贈吏參例兼。以上。工曹判書徐有慶兩代。
정조 4년
兵批。判書李衍祥肅拜進。參判李𡊠。參議李義行病。參知金魯永入直進。同副承旨鄭志儉進。以李萬恢爲同知。權伋田光濂南履五李再寬爲五衛將。金尙瑜爲武兼。金宇鎭徐鼎修爲文兼。康秉圭爲阿山萬戶。李夢虎爲造山萬戶。副司直南柱老洪明浩韓光近。副司果姜彝正金履禧。
정조 4년
傳于徐有防曰。莫重殿名。有此誤書。該房承旨推考。
정조 4년
以備忘記。傳于徐有防曰。明日懿昭墓展拜。該房知悉。
정조 4년
又以備忘記。傳于金魯淳曰。每欲下敎而未果。今適有窠矣。大抵局別將之任。自奎章閣設置之後。密邇大內。職責豈不重歟。此後勿拘前格。必以有履歷及十分純謹人差下。仍令本局。通擬品數。定式後草記。如此則不可無聳勸之政。懲礪之典。無弊隨行。至幾朔。則復職或陞遷間。與訓將。相議定式磨鍊後。自兵曹草記稟處。或有不謹把門。不禁雜人。不愼言語。致有得聞之事。兵曹及本營。劃卽草記。從輕重勘處事。一體分付。
정조 4년
徐有防。以奎章閣言啓曰。奎章閣奉謨堂修改處奉審。事體至重。戶曹堂郞。事當通于本閣。以爲眼同。奉審之地。而乃有計士。私自往復於監書。以爲入審之計者。萬萬駭然。當該戶曹堂上推考。計士。令攸司科治。臣等亦有不能檢飭之失。惶恐待罪。而慢不致察之本閣下吏。一體令攸司。科治。何如。傳曰。休論他昧例之失。反省之可乎。本閣官。視閣事如視別國事。未聞一事半事之修擧。惟以不爲不與不勤不勵爲一副當得計竗方。閣之頹圮。不之省焉。院之事務。不之察焉。上而傳敎警飭。無異風過耳郭。下而屬隷恣慢。亦若越視秦瘠。以不入院不做事。又作一能事。以此之故。本閣設置之後。近作冗官。徒損經費。毫無一半分思副勤孜之意。未知果何意義。向者筵敎。又何等諄複。則伊後擧行。殆有甚於前日。又何委折。猶在昨秋以前。有掌故之提學。任事之直提學。修擧之直閣。頗有立規模定制度。推而至於賁飾文治之望矣。近來所謂閣官之不事事。不可勝言不可殫記。雖小於此之事。名以傳敎。職在其職義不容若此。況本閣事體。何等至重。前後飭敎。又何等截嚴。則若是之稽忽乎。今玆之事。不過小事之小事。惟此縷縷之敎。非專謂此事也。至於堂上。則雖欲責之事務。姑無定式。別無所事。而郞官則怠慢。愈往愈甚。苟究其意。予亦莫省其所以繼。自今予欲無言。蓋如此不率敎不遵今之處。更不宜覼縷。徒傷堂陛。莫曰。一日二日掩愆覆過也。予亦有省覺。可罪而不罪者。豈無所料量也。大抵毋論事爲與罪過。積小則成大。此箇事理。亦須當念處。爲先如此委折。自本閣。卽爲草記。芸或遲滯。該房承旨。直捧先罷後拿。傳旨。
정조 4년
徐有防。以奎章閣言啓曰。因本閣草記。知道。好事則使郞官專耽其利。凡有惹端。則卿等獨自當之。如許盛暑。顚倒赴公乎。俄者批答中委折知入之敎。郞官事。使卿等知入之謂也。卿等之事。豈可使卿等知入也。此草記可謂外題。勿施。更以此意。問于郞官知入事。命下矣。問于郞官。則以爲臣等愚蒙昏謬。辜負職責。閣務抛置而不能修擧。院隷怠慢而不能董率。凡係事爲。旣未能隨處殫竭。以時直宿。亦未能趁期恪勤。徒竊淸華之銜。反作冗散之官。未副飭勵之聖意。自犯怠慢稽忽之科。靜究厥由。莫非臣等不職之罪。伏地震懍。惶恐俟勘云矣。敢啓。傳曰。知道。其爲不識。專由待敎也。掌本閣之務。處諸員之末。旣不能規他。乃反躬犯。直閣比之待敎。不啻差間。以此意。使之知悉。嗣後少加慥慥。認以爲當。然之識分。則復安有匪怒之敎也。
정조 4년
徐有防。以成均館官員。以同知館事大司成意啓曰。今七月初七日。儒生上旬輪次。當爲設行。而大提學未差。限內不得爲之之意。敢啓。傳曰。知道。
정조 4년
庚子七月初七日卯時。上御誠正閣。軍士房承旨入侍時。左承旨李亨逵。假注書趙興鎭。兼春秋金廷龍張顯慶。以次進伏訖。命書傳敎曰。禮房承旨。馳詣宗廟永寧殿。奉審摘奸以來。又命書傳敎曰。日熱如此。而儀衛亦不可廢。詣太廟後。軍兵先解甲後。取稟事。分付。上曰。上注書入來乎。賤臣曰。未及入來。亨逵曰。注書鄭東浚。旣已還付。檢閱卽爲牌招入直。何如。上曰。依爲之。出擧條命退。承史以次退出。
정조 4년
庚子七月初七日申時。上御誠正閣。奉審承旨入侍時。右承旨徐有防。假注書趙興鎭。記事官徐龍輔鄭東浚。以次進伏訖。上曰。奉審後無頉乎。有防曰。臣承命馳詣宗廟。樽所奉審。則精潔。祭器祭井看審。則亦皆精潔。犠牲看品。則皆肥澤。諸執事摘奸無頉。仍詣永寧殿奉審。則亦皆無頉矣。命書傳敎曰。明日別茶禮時。只大祝塡差。諸執事置之。有防曰。明日展拜後。別茶禮時親祭祭文。當爲製進。而大提學未差。弘文提學金鍾秀。藝文提學兪彦鎬。俱兼奎章閣提學。而皆在外。無他製進之人。前大提學黃景源。卽爲牌招。何如。上曰。依爲之。出擧條命退。承史以次退出。
정조 4년
行都承旨金夏材坐。左承旨李亨逵坐。右承旨徐有防坐直。左副承旨李鎭恒坐。右副承旨金魯淳坐。同副承旨鄭志儉坐直。注書一員未差金載瓚仕。假注書趙興鎭仕直。事變假注書沈達漢仕。
정조 4년
大駕詣宗廟。入齋室後。政院玉堂藥房口傳問安。答曰。知道。
정조 4년
仍詣彰義宮。入齋室後。政院玉堂藥房口傳問安。答曰。知道。
정조 4년
傳于鄭志儉曰。同副承旨入侍。
정조 4년
徐有防啓曰。來十一日輪對。取稟。傳曰。爲之。
정조 4년
傳于李亨逵曰。禁軍別將。記過分揀。
정조 4년
吏曹口傳政事。以吳學儉洪昌源爲引儀。
정조 4년
傳于鄭志儉曰。坐直承旨入侍。
정조 4년
以全羅監司罪人安道規到配啓本。傳于鄭志儉曰。放送。
정조 4년
鄭志儉。以戶曹言啓曰。因燈燭房內官先啓手本。時御所差備內諸處。依定式。定計士與次知中使。奉審摘奸後。不可不修改處及雨漏處。別單書入。分付紫門監。依此着實修改。本曹堂上郞廳。監董擧行。擇日始役之意。敢啓。傳曰。知道。鄭志儉。以訓鍊都監禁衛營御營廳言啓曰。拱北門南邊宮墻二處。曜金門北邊宮墻一處。小南門西邊宮墻一處頹毁處。今月初九日。始役改築之意。敢啓。傳曰。知道。
정조 4년
李亨逵。以兵曹言啓曰。依下敎。隨駕禁軍及駕後禁軍。與內吹兼內吹標下軍兵等處。蜜水分饋之意。敢啓。傳曰。知道。
정조 4년
李亨逵。以訓鍊都監言啓曰。依下敎。挾輦軍武藝別監兼內吹及先後廂軍兵等處。蜜水分饋之意。敢啓。傳曰。知道。
정조 4년
李亨逵。以御營廳言啓曰。依下敎。駕前別抄及兼內吹等處。蜜水分饋之意。敢啓。傳曰。知道。
정조 4년
吏曹判書金鍾秀疏曰。伏以臣蒙由歸家。改題。祠版。恩榮所推。闔門感泣。屬緣臣母病。間經重症。賤疾委頓床席。墳山之行。迄未自力。以致反面。漸稽促敎遽降。伏枕惶悶。如添一病。仍竊伏念臣於銓地。凡四歲五叨矣。除病遞罪罷以外。皆因臣悉暴悲苦之私。輒蒙體諒之恩。到今臣之位亢而病殆。視前愈甚則以殿下天地於臣。父母於臣。寧不惻然垂念。思所以終始其惠乎。臣本病孱懶散。少無當世之志。只爲家貧親老。隨衆應擧。晩占倖第。重嬰世禍。自分爲昭代之棄物。一自遭逢聖明。眷遇隆重。年年超擢。凡世所稱淸華。權要。平生夢想之所不到者。靡不周流兜攬。臣每一思之。忽焉若驚。自疑今我之非故我。臣於丙申秋。以承宣起廢赴召。朞歲而擢本兵。則其驟躐無漸。固已甚矣。甫數年而又陞一品。則愈亢極矣。假令望重而福厚者。當之走疾則顚。在必不免。況如臣綿薄之材。奇窮之命乎。臣受氣甚脆。自幼多疾。患難喪威。只餘朽殼。叨受重任。已在心氣耗傷之後。故奔走勞攘。皆强其所不逮。以致榮衛暗鑠。神精漸消。連年死疾。兆朕不佳。自度餘生。理不久長。區區至願。惟在於避遠權要。得以少損過福之災。苟延濱死之命而已。臣情到此。寧不慼哉。噫。冢宰之位尊權重。已無與比。而戎垣之任。館閣之職。倂萃一身。尤爲臣寤寐怵惕之端。瞻聆之歆聳。卽怨謗之所由興。而神猜鬼嫉。便亦隨之。臣之初不能抵死避免。固臣之罪。而臣雖疎闇亦知好生而惡死。尙何忍因仍久據。看作已有。以自速其必至之殃哉。螻蟻微命。臣非敢自惜。所懼者上累聖朝曲保之仁爾。玆敢披瀝肝血。從縣道上聞。窮急之呼。未暇緩聲。伏乞聖慈。俯垂矜諒。將臣本兼諸任。一倂解免。使臣得以軍銜散職。自效微勞於史事。實造化生成之澤也。答曰。省疏具悉。銓事吏役閣務。以卿之故。未免抛置。卿其勿辭。竢少間上來行公。
정조 4년
判義禁具善復。知義禁金熤。同義禁鄭一祥洪檢等。伏以臣等。猥叨按獄之任。議讞李秉鼎洪樂彬兩囚供也。昏謬憒憒。盤問有欠詳悉。啓語只循故常。草記纔入。飭敎截嚴。臣等之悚隕。當作。何如。而翌日擧行。又不免爲再誤之歸。致有承宣請推之啓。遣辭甚緊。聲罪且峻。末乃以無嚴二字。爲一副斷案。臣等於此。惶駴危蹙。莫省措躬於何地也。兩囚嚴問口招。出於特敎。則事體之嚴重。臣等亦豈不知。而迷鈍之甚。不能回旋。轉運於已例之中。自不覺其終陷大戾。喉院察推。固其職也。臣等相顧恧蹙。引罪之不暇。而惟是無嚴之目。人臣之極罪也。果使臣等之事。若出無嚴之心。則論其負犯。萬戮猶輕。何可以問備薄警而止哉。以其罪則若是之重。以其罰則若是之薄。此不但私分之兢蹙而已。在聖朝綜核之政。果如何哉。臣等宜卽露章自劾。不敢一日晏然。而適値淸齋。控籲路阻。今始略入文字。仰暴危懇。伏乞聖明。亟降嚴命。遞臣等所帶之職。治臣等無嚴之罪。使具僚知懼。微分粗安焉。答曰。省疏具悉。卿等勿辭。行公。
정조 4년
副修撰尹行修疏曰。伏以臣於杜門訟愆之中。伏承玉署除旨。臣誠且惶且感。莫省攸措。噫。臣以人則無似。以病則難。雖銓郞之任。初非可堪。而帀歲盤礴瘡疣百出。前後譴何。匪罪伊榮。況今臣之所罹。事關先故。心膽摧裂。臣之一身去就。復何暇覼縷也哉。噫。臣之高祖故相臣趾完。立朝事實。臣於昨秋對金亮行之疏。略陳其梗槪矣。伏蒙日月在上。無微不照。恩批溫綸。昭晣備至。雖使臣。自爲之辭。無以加焉。闔門感泣。至今攢祝。迺者洪柱翼之疏。又何爲而發也。蹈襲前言。全無倫脊。唯欲以醜辱爲事。噫嘻。痛矣。是可忍耶。若其所以爲說。在於私書一段。而伊時書意。不過曰。旣有誕育之勞。供遇之節。宜有稍異。而今以此直歸之於不思。竝后之嫌者。雖欲急於搆人。而何其不敬之甚也。臣祖於戊辰元子議號之日。首擧漢明德皇后故事。以爲奏對之第一義。及夫甲戌更化之初。有此往復於其時首相。其危忠苦誠。可質神明。不料反致唇舌於旣骨六十餘年之後。斷斷不已。乃至於此也。何幸聖批。又復諄複。至擧先朝之敎。深斥言者之妄。恩及泉壤。感結幽明。臣雖卽日溘然。無復餘憾。而若臣情私。崩心痛骨。靡所止屆。跼天蹐地。若無所歸。尙何可束帶彯纓。抗顔周行。而況殿最居中者。勿授淸顯。載於法典。在所當遞者乎。玆敢茹痛含冤。疾聲哀籲。伏乞聖慈。俯賜矜憐。將臣本兼職名。竝許鐫削。仍令選部勿復檢擬。以靖私義。千萬幸甚。答曰。省疏具悉。不待爾言。曾所稔知。爾其勿辭察職。
정조 4년
庚子七月初八日卯時。上詣宗廟。藏譜閣入侍時。行都承旨金夏材。左承旨李亨逵。右承旨徐有防。左副承旨李鎭恒。右副承旨金魯淳。同副承旨鄭宇淳。記事官金載瓚。假注書趙興鎭。兼春秋張顯慶。記事官鄭東浚。以次侍立。上御遠遊冠絳紗袍。自仁和門。乘輿至仁政門外。左通禮。跪啓請降輿乘輦。上降輿乘輦。左通禮。跪啓請執圭。近侍進圭。上執圭。仍進發。詣宗廟洞口。上曰。禁軍陣。何其雜亂乎。仍命書傳敎曰。禁軍別將記過。左通禮。跪啓請降輦乘輿。上降輦乘輿。入齋室。御冕服詣東神門內版位上。行四拜禮。宗親文武百官。於東神門外。分左右。行四拜禮。上進詣殿內。奉審訖後。仍詣永寧殿。行四拜禮。仍詣殿內。奉審後。還詣齋室。御翼蟬冠袞龍袍。左通禮跪啓請乘輿。上乘輿。左右通禮。前導至廟門外。左通禮。跪啓請降輿乘輦。上降輿乘輦。詣彰義宮洞口。上曰。宮洞口甚狹窄。侍臣上下馬節次。置之。詣降輦所。左通禮。跪啓請降輦乘輿。上降輦乘輿。入齋室。百官入就位。禁漏官。入茶禮正時。上詣廟內。行再拜禮。守廟宦陳饌。上詣祠版前焚香。仍奠酌。大祝讀祭文。上行再拜禮。還詣齋室。少頃。詣藏譜閣。奉審後仍還宮。承史侍衛。以次退出。
정조 4년
庚子七月初八日初更。上御誠正閣。坐直承旨入侍時。右承旨徐有防。假注書趙興鎭。兼春秋金廷龍張顯慶。以次進伏訖。上曰。觀此北伯狀啓。本府荐被回祿。未及奠居之餘。今番燒燼之災比前尤酷。至於數百戶云。朝家依例恤典。自當擧行。而該道伯。若不援例調恤。則難保其安堵矣。此意雖已回諭。亦自備局。另加關飭之意。分付。上曰。朝家元恤典。每戶爲幾許耶。有防曰。此亦有大中小戶區別。而大戶不過爲租一石矣。上曰。以此一石租。作舍之際。何以當十分之一乎。今番咸興失火民人等。別般料理。區劃然後。可免渙散之弊矣。有防曰。此則道伯與本官。必當相議拮据矣。上命顯慶曰。禁衛哨官望筒。過一朔而尙不擬入。其委折知入。顯慶回奏曰。方取才擇擬。故自然遲滯云矣。上又命曰。雖宣薦取才。不至一朔。況一哨官乎。不以實告之。推諉陳達。極涉未安。更爲知入。命退。承史以次退出。
정조 4년
行都承旨鄭民始未肅拜。左承旨李亨逵坐直。右承旨徐有防坐。左副承旨李鎭恒坐。右副承旨金魯淳坐。同副承旨鄭志儉坐直。注書一員未差金載瓚病。假注書趙興鎭仕直。事變假注書沈達漢仕。
정조 4년
藥房都提調鄭弘淳。提調洪樂性。左承旨李亨逵啓曰。昨日禮成祗謁。慕伸奉安晨朝動駕。冒炎還宮。伏未審夜來。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。而昨日冒炎往來。別無他恙。不必入侍矣。
정조 4년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 4년
又以內醫院官員。以都提調意啓曰。副提調金夏材。今日問安。不爲仕進。卽爲牌招。何如。傳曰。新除授副提調牌招。
정조 4년
承旨前望單子入之。鄭民始落點。
정조 4년
備忘記。臺批旣言楚山府使朴光迪事。令本道臣。親執詳覈。不多日內。使之査啓事。分付。
정조 4년
李鎭恒。以戶曹言啓曰。時御所差備內各處修改日字。令日官推擇。則今月十五日卯時。十九日卯時。二十四日卯時爲吉云。以何日爲之乎。敢稟。傳曰。十九日爲之。
정조 4년
鄭志儉。以實錄廳郞廳。以總裁官意啓曰。本廳校正郞廳林濟遠減下。代弘文館校理李敬一差下。使之察任。何如。傳曰。允。
정조 4년
吏曹口傳政事。兼實錄編修官李敬一。
정조 4년
李亨逵。以訓鍊都監言啓曰。局別將。勿拘前格。必以有曾前履歷及十分純謹人差下。仍令本局。通擬品數。定式後草記事。命下矣。品數毋論堂上嘉善。通融備擬。而履歷曾經邊地與防禦使中。各別擇差可堪人。則似有實效。以此擧行之意。敢啓。傳曰。知道。行首外凡堂上宣傳官。雖無邊禦履歷。近來極擇。況經近侍之人乎。曾經堂上宣傳官。一體通擬事。定式。可也。
정조 4년
李鎭恒。以刑曹言啓曰。因全羅監司徐有隣啓本。罪人安道規。放送事。命下矣。依傳敎。全羅道靈巖郡定配罪人安道規。卽爲放送事。發關分付之意。敢啓。傳曰。知道。
정조 4년
掌令權德訓疏曰。伏以臣年紀衰邁。言議巽軟。本不合於淸朝耳目之任。而只緣大論方張。懲討義重。黽勉承膺。以效一日之責。而第伏念臣之病狀。非一時挾感之比也。半年旅泊。將攝失宜。三庚酷暑。銷瘁旣極。本來癃尫之質。又添泄痢之症。食飮全廢。氣息綿綴。庭戶之間。亦難蠢動。則臺憲之地。其何以就列乎。日前辭本。悉暴危劇之狀。冀蒙鐫削之恩。而兪音之不降。天牌之下。日事違傲。臣罪至此。萬殞難贖。伏乞天地父母。俯賜矜諒。察臣衰朽無用之實。憐臣病頓難强之勢。亟許鐫遞。以重公器。以安私分。千萬幸甚。臣於請急之章。不宜贅及他說。而事係邊防。旣有所聞。不得不尾陳焉。關西楚山府阿耳鎭。接連彼界。最爲關防要衝。故昔在乙卯。因筵臣建白。改築山城。又於庚申。劃給楚山府火粟米百石。而亦令楚山府三巨里葛坡等八處。移屬該鎭。粟米則雖卽出給。而八處土地。終不劃屬。故本鎭凋殘。殆不成樣。昨年前道伯臣金鍾秀。別遣昌城府使申應周。摘奸沿江鎭堡之時。本鎭之爲邊防最緊之狀。旣入摘奸文案中。故本鎭民人等。往訴巡營。陳其凋弊之狀。欲推移屬地界。則本府府使朴光迪發怒於鎭民之告訴。悉皆捕捉。或有逃躱者。則拘囚其父母妻孥。甚至於鎭卒之入楚界者。一倂囚杖。自冬至夏。訖不放送。一鎭嗷嗷。如在水火。民皆荷擔側足。將至散而之四之境。莫重關防之地。不免無人把守。其爲國家之隱憂。爲如何哉。臣謂楚山府使朴光迪。亟施譴罷之典。俾邊上重鎭之卒。得以安接防守。斷不可已也。答曰。省疏具悉。朴光迪事。遠外風聞。有難盡信。方令該道査實。眞有是也。此亦虛民之吏。奚止譴罷也。爾其勿辭察職。
정조 4년
庚子七月初九日卯時。上御誠正閣。禮房承旨入傳時。右承旨徐有防。假注書趙興鎭。兼春秋金廷龍張顯慶。以次進伏訖。上曰。都承旨何不入來乎。有防曰。聞有實病云矣。命書傳敎曰。都承旨。聞有實恙云。許遞。前望單子入之。上曰。昨日北伯處。自廟堂。關飭事。分付乎。有防曰。昨夜招致備郞於門外。各別行關之意。分付矣。命讀公事判付訖。命退。承史以次退出。
정조 4년
庚子七月初九日申時。上御誠正閣。坐直承旨入侍時。左承旨李亨逵。假注書趙興鎭。兼春秋金廷龍張顯慶。以次進伏訖。上命書榻敎曰。惠慶宮進服加味六和湯一貼煎入。四貼製入。命讀兵曹草記訖。亨逵曰。局別將望筒到院。而以齋日相値。不得入啓矣。上曰。持入。命書傳敎曰。昨日因一差望間微事。適有詢及。則所轉對之語。太涉放恣。告君之辭。若此其欠敬。於文宰可知。然則前兵判往復時。妄着。不難知也。伊時草記措語。幾何而近之。今番事。不欲足數。姑不示警。此後另加小心。隨處從實。毋陷罪戾事。分付。又命書傳敎曰。軍門將官望筒。係是軍務。雖齋日。入啓有闕。則須卽差望。至三日不出代。則該房察推事定式。無復如昨日禁將妄恣之弊也。命退。承史以次退出。
정조 4년
行都承旨鄭民始坐。左承旨李亨逵坐。右承旨徐有防坐直。左副承旨李鎭恒坐。右副承旨金魯淳坐。同副承旨鄭宇淳坐直。注書一員未差金載瓚病。假注書趙興鎭仕趙衍德仕直。事變假注書沈達漢仕。
정조 4년
傳于李鎭恒曰。左承旨入侍。
정조 4년
注書金載瓚病。代以趙衍德爲假注書。
정조 4년
傳于李鎭恒曰。肅拜單子。掩置不奏。當該中官。令該府處之。
정조 4년
以中官金相澤拿處傳旨。傳于李鎭恒曰。分揀。
정조 4년
李亨逵。以兵曹言啓曰。本曹草記。傳曰。允。如是定式之後。局於朔數。有當遷不得遷。當復不得復。必作厭避之窠。如禁軍將之啓請後。備擬固好。而此則太涉重難。何以則無弊與否。卿其更爲從長稟處事。命下矣。今此定式。實出於聳勸懲勵之道。旣定朔數。不當用忠翊忠壯五衛將之有定朔。而不啓請直遷之例。限前如有不得已可合人當遷者。而或値入侍。則筵稟。未及筵奏。則依別軍職同知未滿三望則政廳承旨微稟之規。以未準朔局別將擬入之意。臨時微稟。恐合事宜。以此施行。何如。傳曰。允。亦令以此分付東銓。可也。
정조 4년
李亨逵。以訓鍊都監言啓曰。本局哨官任明休。身病甚重。勢難察任。改差。何如。傳曰。允。
정조 4년
副司直兪彦鎬疏曰。伏以臣。向陳懇迫之私。恭竢擅行之誅。乃蒙聖慈寬貸。特許恩由。得以專護母病。感祝洪私。河海莫量。而自念無狀賤臣。以私妨公。無往非罪。頃日臺疏。覆啓之不及擧行。亦由於顚倒徑歸。是雖情勢之使然。揆以事體。合被重勘。而不圖曲庇之仁。薄施譴罷。曾未幾何。旋降宥敘。內閣史廳。兼銜如舊。繼而有申飭上來之命。臣含恩畏義。固當竭蹶趨承之不暇。而第臣老母之病。今近三旬。進退無常。蓋其篤老沈綴之氣。値玆無前潦暑。飮噉脫着之際。動輒妨調。一有添損。復致彌留。凘鑠日加。差復無期。目今情理。焉有離側赴朝之望哉。噫。臣之前此控暴。非止一再。輒蒙望上寬許。得囿於孝理之中。而僭猥之極。臣猶知懼。苟非萬不獲已者。何敢隨卽干籲。以益其煩瀆之罪。而其欲進而承命。則方寸難抑。欲退而伸情。則瘝曠有誅。臣抱此崩迫之悃。又安得不冒死申籲於天地父母之前哉。伏乞聖明。諒臣血懇。許解臣兼帶史銜。俾得安意將護。不勝大幸。臣無任屛營祈懇之至。答曰。省疏具悉。所帶俱緊。卿其勿辭。卽爲上來行公。
정조 4년
庚子七月初十日卯時。上御誠正閣。禮房承旨入侍時。右承旨徐有防。假注書趙興鎭。兼春秋張顯慶金廷龍。以次進伏訖。上曰。今日次對爲之乎。有防曰。入頉稟矣。上曰。今日傳香何處乎。有防曰。社稷及貞陵諸處。修改祭享傳香矣。仍命書傳敎曰。發遣吏郞。明日受香所。諸執事淸齋與否。摘奸以來。社壇執事。勿拘當次。各別擇差事。豫爲分付。命退。承史以次退出。
정조 4년
庚子七月初十日巳時。上御誠正閣。都承旨入侍時。行都承旨鄭民始。假注書趙興鎭。兼春秋張顯慶金廷龍。以次進伏訖。上曰。三更已盡。而日熱愈往愈甚。誠可悶也。民始曰。今年之熱炎。比前罕有矣。上曰。卿之母病。近復。何如。民始曰。尙不差可矣。民始曰。有惠慶宮進服湯劑製入之命。伏未知有欠和之節而然乎。上曰。別無患候。而近有眼患。誠爲悶迫矣。民始曰。近來閭巷間。有眼疾輪氣。無人不痛。而皆受針見效云矣。上曰。然則數次進針。何如。民始曰。當此極熱。進針極爲重難矣。上曰。聞上注書之母。近以眼病。數旬呻苦。轉至不得視物之境云。聞此等消息。則尤可焦悶矣。民始曰。金載瓚之母。病有添委。非一朝一夕之祟也。至於一時輪症。若進淸涼之劑。則自可平復矣。民始曰。近日則水剌進御之節。比前。若何。上曰。自五六日前。口味稍開。似勝於前日。而蓋今年服如干蔘料。然後其效甚多矣。民始曰。六和湯。盛暑之極當劑也。上命顯慶。持入留院公事。顯慶持入。命讀訖。命退。承史以次退出。
정조 4년
庚子七月初十日申時。上御誠正閣。左承旨入侍時。左承旨李亨逵。假注書趙衍德。記注官張顯慶。記事官金廷龍。以次進伏訖。上曰。坐直承旨入侍。賤臣承命出來。召徐有防進伏。坐直承旨入侍事。出榻敎上命讀兵曹草記。亨逵讀奏訖。上曰。禁軍將。以口傳差出乎。亨逵曰。未準朔則例未差出矣。命書兪彦鎬疏批。上曰。上注書出去乎。亨逵曰。已爲出去矣。上曰。坐直承旨。一則誰耶。有防曰。李鎭恒矣。上命亨逵先退。上曰。金載瓚親病如何云耶。有防曰。今無死生之慮云矣。上曰。待敎病症。如何。有防曰。姑無深慮矣。上曰。神色。何如。有防曰。姑無損傷。而年少筋力。如得病差。則易爲蘇健之節矣。上曰。玉堂入直知入。賤臣承命復奏曰。校理朴天行。修撰柳孟養入直云矣。上曰。兵曹入直當郞知入。賤臣承命復奏曰。參知朴祐源。佐郞尹得孚。入直矣。上曰。文采五何處人乎。有防曰。平安道价川人矣。上曰。留院公事有之乎。有防曰。有之矣。上曰。有可觀乎。有防曰。略有可觀矣。上曰。持入。仍命退。諸臣以次出。
정조 4년
行都承旨鄭民始坐。左承旨李亨逵坐直。右承旨徐有防坐。左副承旨李鎭恒坐直。右副承旨金魯淳坐。同副承旨鄭宇淳坐。注書一員未差。金載瓚病。假注書趙興鎭仕直趙衍德仕。事變假注書沈達漢仕。
정조 4년
李亨逵。以禁衛營將官來言言啓。今日本營軍兵。日次私習云矣。敢啓。傳曰。知道。
정조 4년
傳于李亨逵曰。奉審承旨入侍。
정조 4년
李亨逵啓曰。臣依定式。今日進詣仁政殿月臺。入直禁軍戎器服色點考。則皆無頉。仍以傳敎內辭意勞問。則亦皆好在云矣。敢啓。傳曰。知道。
정조 4년
傳于李鎭恒曰。許多備堂。懸病者多。事體所在。誠極未安。輔國重臣外。使之申飭齊進後。單子更爲修整以入。
정조 4년
下備忘記于李亨逵曰。今下弓矢。麟山僉使全世郁。老江僉使鄭道弘。永達萬戶崔達海。羅暧萬戶閔有洙。阿吾地萬戶李相耇。在德萬戶安愼基處。給送。
정조 4년
李亨逵啓曰。漢城右尹李柱國。以城隍發告祭獻官。今方受香出去矣。所受御營大將命召。及左邊捕盜大將命召。大將牌傳令牌。來請還納。何以爲之。敢稟。傳曰。仍佩往來。
정조 4년
李亨逵啓曰。御營大將李柱國。所受命召及左邊捕盜大將命召。大將牌傳令牌。仍佩往來事。命下矣。將兵之任。不可一刻無摠察之人。捕將。則在前如此之時。有他邊大將兼察之例。今番則何以爲之。敢稟。傳曰。御將則摠戎使兼察。捕將則訓將兼察。
정조 4년
傳于李亨逵曰。誤書備忘中官推考。
정조 4년
傳于李亨逵曰。左副承旨入侍。
정조 4년
以獻納尹長烈。牌不進罷職傳旨。傳于李鎭恒曰。只推。
정조 4년
徐有防。以弘文館言啓曰。副修撰尹行修。疏批已下。與修撰李昌漢。一體牌招察任。何如。傳曰。允。
정조 4년
以修撰李昌漢。副修撰尹行修等。牌不進罷職傳旨。傳于李鎭恒曰。只推。
정조 4년
徐有防。以實錄廳郞廳。引摠裁言啓曰。本廳郞廳李敬一。方帶館職。依前例本職許遞。使之專意史役。何如。傳曰。允。
정조 4년
兵批。口傳有政。副司果李敬一單付。
정조 4년
鄭宇淳。以吏曹言啓曰。禮曹佐郞趙城鎭呈狀內。身病甚重。勢難察任云。依例改差。何如。傳曰。允。
정조 4년
李亨逵。以兵曹言啓曰。今七月十一日。武臣賓廳武經講書日次。而內試射相値。不得爲之之意。敢啓。傳曰。知道。
정조 4년
李鎭恒啓曰。令辭方張之時。諫院無詣臺之員。事甚未安。除在外外呈告人員。竝卽牌招。何如。傳曰。允。
정조 4년
大司憲李𡊠。大司諫李敬玉。掌令權德訓。持平李夔。校理權以綱。副校理朴天行李鼎運。修撰尹尙東。副修撰柳孟養所啓。請喬桐府黜置罪人鄭致達妻快正王法。以洩神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。夬正王法。請削黜罪人洪樂純。爲先中途付處。措辭見上答三司。不允。大司憲李𡊠。大司諫李敬玉。掌令權德訓。持平李夔所啓。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀遠定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答兩司曰。不允。第六件七件事。亟停勿煩。持平李夔啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁倍。放逐本鄕罪人李鳳昌沈德一李德成。罪人申世煇蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答府曰。不允。第六件七件事。亟停勿煩。
정조 4년
咸鏡監司李命植疏曰。伏以。臣本以駑下之姿。偏被奬用之恩。數年以來。荐叨藩任。委畀之重。眷遇之隆。迥出尋常。臣中心感激。刻意圖報。殫竭誠力。死而後已者。卽臣平日之區區所自期。則豈敢以一時疾病之來。費辭陳懇。仰瀆崇嚴之聽也。第臣於月前。猝得奇疾。初無表見危惡之候。而榮衛已竭。神情俱耗。無論酸甘。對食輒嘔。一日所噉飮。不滿盈握之米。晝宵昏睡。無以振作。雖或强意應事。事已輒復如初。房闥之間。瑣瑣酬接。一切擔閣。而惟其不知不覺之中。日加月添。潛銷暗鑠。今至不可治矣。上滯下痢。氣息凜綴。前之晝宵昏睡者。今爲煩悶叫號。前之强意應事者。今爲瞀無省覺。前之對食輒嘔者。今幾絶粒。醫治已窮。補瀉俱難。噫。以此病情。豈可望復起爲人乎。況伏念旬宣之職。責任甚大。管領一道。事務無窮。循舊應行者。猶或按例爲之。設有匪意仰達之事。不時詢問之擧。則以臣奄奄垂死之喘。夫豈有出意見論事宜之望乎。雖在近日之依例狀聞者。猶未照檢。每致疎漏。伏想日月之明。或已照燭之矣。臣若貪冒爵祿。猶冀萬一之幸。苟度旬日。終至僨誤之科。則臣雖厚被譴罰。尙何補哉。玆不得不冒入文字。悉暴衷曲之懇。伏乞聖慈。卽賜恩遞。俾公務無曠。私心少安。千萬幸甚。臣無任屛營祈懇之至。答曰。省疏具悉。藩任體重。有難輕解。卿其勿辭。調理日務。
정조 4년
庚子七月十一日卯時。上御誠正閣。輪對官入侍時。南學訓導承綸。中部奉事宋守淵。西部都事金斗應。南部都事許㵓。北部都事鄭宗柱。同副承旨鄭宇淳。假注書趙衍德。記注官張顯慶。記事官金廷龍。以次進伏訖。上曰。以次進前。承綸進伏。上曰。職姓名。綸曰。南學訓導承綸矣。上曰。有職掌乎。綸曰。別無職掌。而只爲時時勸課學儒矣。上曰。有所懷乎。綸曰。無所懷矣。命退。綸先退。守淵進伏。上曰。職姓名。守淵曰。中部奉事宋守淵矣。上曰。有職掌乎。守淵讀奏七事。上曰。坊里居民非法。何也。守淵曰。或是以少凌長之法矣。上曰。有所懷乎。守淵曰。無所懷矣。上曰。是誰也。守淵曰。故文正臣宋浚吉之五代孫矣。命退。守淵先退。斗應進伏。上曰。職姓名。斗應曰。西部都事金斗應矣。上曰。有職掌乎。斗應讀奏七事。上曰。是誰也。宇淳曰。金相定之子也。上曰。有所懷乎。斗應曰。無所懷矣。命退。斗應先退。湜進伏。上曰。職姓名。㵓曰。南部都事許㵓矣。上曰。是誰也。宇淳曰。故相臣許頊。七代孫矣。上曰。以何窠始仕乎。㵓曰。以忠勳府自辟爲之矣。上曰。有職掌乎。㵓讀。奏七事未訖。上曰。筵體何等至嚴。而奏語之際。側身支肱。全不敬謹。斯速出去。南部都事許㵓拿處事。榻前定奪宇淳所啓。筵中事體。何等至嚴。而南部都事許㵓。擧措萬萬駭然。本院請推之外。無他可施之罰。何以爲之乎。上曰。拿處。可也。出擧條宗柱進伏。上曰。職姓名。宗柱曰。北部都事鄭宗柱矣。上曰。有職掌乎。宗柱讀奏七事。上曰。已有聞置之。可也。有所懷乎。宗柱曰。無所懷矣。上曰。汝與領府事爲幾寸乎。宗柱曰。爲十一寸親矣。命退。諸臣以次退出。
정조 4년
庚子七月十一日卯時。上御誠正閣。都承旨入侍時。行都承旨鄭民始。假注書趙興鎭。兼春秋張顯慶金廷龍。以次進伏訖。上曰。惠廳會計案。逐朔修整以入。今爲定式矣。以月終爲限乎。民始曰。每以晦日修納定式。而當初磨鍊時。不過六道。而至於海西。則無故落漏。自今爲始。改修整。何如。上曰。好矣。命禮房承旨入侍。賤臣承命出。與右承旨徐有防進伏。上命書傳敎曰。禮房承旨。馳詣社壇文廟。奉審摘奸以來。命退。承史以次退出。
정조 4년
庚子七月十一日午時。上御誠正閣。奉審承旨入侍時。右承旨徐有防。假注書趙興鎭。兼春秋金廷龍張顯慶。以次進伏訖。上曰。兩處奉審後。皆無頉乎。有防曰。俱無頉矣。上曰。各處諸執事。擧案收來乎。有防曰。收來矣。上曰。館掌議誰某入來乎。有防曰。金熙朝入來矣。命書傳敎曰。辭疏與言疏大異。則政院之職在惟允。出納之際。固宜審塡而不此之爲。此等章皇支蔓之辭疏。曲循捧入。假使尹行修。爲祖訟冤而有此章。則決知其不捧入矣。甚矣。殘熖餘波。猶使人喘喘至此乎。猶以本事申言。則諉之是非義理間事。且係言事。或可捧入。無是二者而寧冒煩浼之嫌。重違臺臣之意。近來事。每多寬假。而此等處。不可無示警。捧納承旨爲先從重推考。況有先朝以疏無得代避之禁令。尤安敢越法陳疏。給之直院承旨。亦難免不能可否之失。一倂推考。命退。承史以次退出。
정조 4년
行都承旨鄭民始坐。左承旨李亨逵坐。右承旨徐有防坐直。左副承旨李鎭恒坐。右副承旨金魯淳坐。同副承旨鄭宇淳坐直。注書一員未差金載瓚病。假注書趙興鎭仕趙衍德仕直。事變假注沈達漢仕。
정조 4년
李亨逵。以都摠府言啓曰。今日入直內三廳武兼禁軍及軍兵等。當爲中日習射。而社稷修改相値。不得爲之之意。敢啓。傳曰。知道。
정조 4년
李亨逵。以禁衛營將官來言言啓曰。今日本營軍兵。日次私習云矣。敢啓。傳曰。知道。
정조 4년
傳于金魯淳曰。都承旨入侍。
정조 4년
李亨逵。以御營廳將官來言言啓曰。今日本廳軍兵。日次私習云矣。敢啓。傳曰。知道。
정조 4년
李鎭恒啓曰。合辭方張之時。諫院無詣臺之員。事甚未安。除在外外。大司諫李敬玉。獻納尹長烈。竝卽牌招。何如。傳曰。允。
정조 4년
以大司諫李敬玉。獻納尹長烈。掌令權德訓牌不進罷職傳旨。傳于鄭宇淳曰。只推。
정조 4년
正言洪柱翼啓曰。臣昨因尹行修之疏。語意非常。不得不冒昧陳章。略暴自引之義。疏纔上徹。嚴敎遽下。乃有承宣重推原疏出給之命。臣驚惶震越。不知措躬之所也。噫。臣猥以無似。濫叨言責。竊附無隱之義。粗效一日之責。況其所言者。乃義理之大關也。大義不泯於百年。公論自在於當世。在渠之道。雖其私心迫切。不得不仰首一鳴。亦宜只伸私情。一聽公議。而今乃一口噴薄。反詈無倫。臣雖疲劣。安得晏然而無一言辨乎。且伏念君臣猶父子也。有懷必言。言必詳盡。乃所以盡己心而副臣職也。是以詳說之道。不厭乎反復。納牖之義。必貴乎無隱。今使臣若徒知嚴畏。有懷呑吐。則是不幾於不以誠心事君父。而亦豈不有乖於孟子所謂莫如我敬王之義乎。此臣迷滯之見。本自如此。故當其下筆之際。自不免稍絮。反速支蔓之嚴敎。此臣之罪也。臣本以疎迂。初入言地。臺閣體例。實所茫昧。妄謂對人辨章。異於避嫌。不識以疏代避之明有禁令。自犯越法冒陳之辜。此臣之罪也。假使臣言不槪淵衷。則明賜誨責。直加威罰。亦無不可。而今無批還下。罪名不加。問備之罰。替及於承宣。臣滿心慙惶。無地自容。伏惟殿下。聖學高明。大度含弘。凡於批旨之間。必曲察情僞。詳諭備誨。使聽者忘其罪過而無有憾焉。此今日臣子之所共感歎而欽仰者也。今緣臣不肖無狀。上未見諒於聖主。未奉一字之批。下反移罪於同朝。重貽臺閣之羞。此又臣之罪也。爲臺臣而負此三罪。尙何顔面。冒居職次。以取四方之嗤點乎。臣之不可一刻仍冒。事理較然。而昨緣日暮。今始來避。所失尤大。請命遞臣職。答曰。何不以殘熖餘波爲嫌。而反引不襯似之事爲說乎。疏避之越禁投呈。而乃曰。還下云云。殆近要批也。問備之亭午書頒。而乃曰。日暮云云。胡又爽實也。本事是非姑捨是。卽此兩段。其爲乖損臺體。抑云匪細。至若尹行修之疏。語欠別白。固知其意在不屑。而予則不無不槪底意。爾忽目以非常無倫。使行修。從爾呿呿。任爾吃吃。方可愜爾心稱爾意乎。若此不已。伸辨對訟之擧。將至絶然。而重敎敦風之政。又爲蔑如。寧不大可寒心處乎。爾之駭妄。於是益著。所辭。姑先依啓。
정조 4년
持平李夔啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲。義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁倍。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答府曰。不允。第六件。七件事。亟停勿煩。
정조 4년
副校理李鼎運。修撰尹尙東等箚曰。伏以禁中回祿之災。忽生於大內咫尺之地。深夜蒼黃。群情震驚。時敏堂。卽是深嚴之所。而人跡之所罕到。則今此失火之事。胡爲而發也。大而言之。則恐有不測之憂。小而言之。則不善守直之致。豈可諉之於尋常致災而不爲之究問耶。臣等謂亟命窺捕。嚴覈根因爲宜。至於捕將之不卽待令於留門之後。晩始入來於熄火之際。揆以事理。萬萬駭惋。闕內火災。何等驚懍。而家遠者容或可恕。家近者。尤涉逋慢。身爲帥臣。稽緩若此。若有大於此者。則如許武將。將焉恃哉。請左右捕將。竝施譴罷之典。斷不可已也。入直之禁旅。本來數少。以今夜言之。不能分排救火。倘有倉卒事變。則將何所緩急可恃乎。不可不增其數額。以重宿衛亦願博詢大臣而處之。取進止。答曰。省箚具悉。首件事。已允於相臣之奏。捕將事。固可駭也。似由未卽傳報之致。姑先重推。可也。末端事。旣請博詢。明日次對稟處。
정조 4년
。大司憲李𡊠。大司諫李敬玉。持平李夔等箚曰。伏以時敏堂失火。係是非常之變。此堂所重。與他有別。而一時灰燼。驚動大內。臣民震懍。曷有其極。凡火災之起。必有其由。非恒日烟火之所。而起半夜意慮之外者。其所疑惑。有不可勝言。當該典守之人。出付有司。嚴査委折。以正其罪。斷不可已也。取進止。答曰。省箚具悉。所陳已諭堂箚之批矣。
정조 4년
獻納尹長烈疏曰。伏以。臣於病伏涔涔之中。晩伏承時敏堂失火之報。噫嘻。何此異也。半夜深嚴。火起倉卒。大內震驚。丙枕靡安。臣民懍惕。曷有其極。竊伏聞時敏之堂。最邇宸極。未有烟火之逼近。亦無人跡之來往。而致此意外之變。中外之滋惑。大小之隱憂。實有所萬萬者矣。嚴覈根因。旣允相臣之奏。禁旅增額。亦有稟處之敎。固當恭竢。不宜煩複。而區區憂慮。無所不到。敢此仰陳。惟聖明裁擇焉。古帝王重門複壁。不但爲壯觀瞻而已。實出於謹內外嚴警衛之道也。此堂基趾。地步稍闊。自在常時。固有疎虞之慮。而況今燒燼之餘。爛棟焦土。尤無依障。雖一二日之間。宿衛之虛疎。把守之無人。有不勝虞憂之端。臣謂俯詢廟堂。凡係防患之節。汲汲講確而設施。斷不可已也。仍念臣。向日陪班退歸之後。猝得暑泄。登溷無數。昏不省事。屢犯違逋。罰止問備。私分惶蹙。益無容措。且居城伏枕綿綴。僚臺聯箚。未及隨參。草草貢愚。亦此晩時。臣罪至此。合被大何。伏願聖上。俯賜諒察。亟降威罰。以安賤分焉。臣無任屛營祈懇之至。答曰。省疏具悉。火出倉卒。亦豈有他。已因廟堂指劃。嚴加防守。而旣有所請。許令覆奏焉。爾其勿辭察職。
정조 4년
庚子七月十二日。兼春秋洪光一。
정조 4년
禁府啓目。扶安縣監尹行元。莫重稅穀。敗於境內。議處。何如。傳曰。依允。
정조 4년
禁府啓目。地方官尹行元段。似有分揀之道是白乎矣。臣府不敢擅便。上裁。何如。傳曰。依回啓施行爲良如敎。
정조 4년
禁府啓目。五衛將李慶會。孝徽宮陪衛。以應參之員。謂有身病。不爲陪衛。事極驚駭。刑推得情。何如。傳曰。分揀放送爲良如敎。
정조 4년
禁府啓目。南部都事許㵓。登筵奏對。擧措駭然。刑推得情。何如。傳曰。除刑推議處爲良如敎。
정조 4년
禁府啓目。許㵓照律。何如。傳曰。分揀放送爲良如敎。
정조 4년
庚子七月十二日卯時。上御誠正閣。都承旨入侍時。都承旨鄭民始。假注書趙興鎭。兼春秋張顯慶金廷龍。以次進伏訖。上曰。奎章閣修理時。徐浩修入來。民始曰。然矣。上曰。吏曹郞廳。入番官員知入。上曰。李東稷。不知誰之子孫。今始聞之。則李廷喆之孫也。民始曰。然矣。顯慶回奏曰。吏郞李時秀。入直云矣。上曰。使臣今則似過遼野乎。民始曰。計其渡江日字。則似過遼野矣。上曰。遼野甚泥濘。當此潦水之時。則人馬沒脚。不得作行云。然否。民始曰。聞譯舌輩言。遼野汚陷。故雖非潦雨時。行人之過去甚難云。若當此潦雨。則尤難作行矣。民始曰。沙蔘生脈散。間間煎入矣。今則。何以爲之乎。上曰。置之。而淸暑六和湯。除人蔘煎入。好矣。民始曰。人蔘不過五分。而其他材料。俱是淸熱之劑。故別無蔘害。依本方煎入。似好矣。上曰。然則依前方煎入無妨。而大抵六和湯。夏節之良藥。予今夏連爲進御。故尙無微恙。其效。誠大矣。民始曰。聖敎至當矣。命退。承史以次退出。
정조 4년
庚子七月十二日申時。上御誠正閣。都承旨入侍時。行都承旨鄭民始。假注書趙衍德。記注官張顯慶。記事官金廷龍。以次進伏訖。上曰。今日則日熱尤甚矣。民始曰。果極熱矣。上曰。坐直。誰也。知入。賤臣承命出來。復奏曰。右承旨徐有防。同副承旨鄭宇淳矣。上曰。俄者批答。卿其見之乎。民始曰。洪柱翼避啓批乎。上曰。然矣。民始曰。人或謂以有扶抑矣。上曰。渠之人事。極爲未據矣。民始曰。以尹行修言之。則所下批旨明快。雖當之者爲之。無餘辭矣。上曰。以何句節。謂之扶抑乎。民始曰。以呿呿吃吃。或以謂扶抑矣。上曰。其人若或誤入。則可悶矣。民始曰。此非誤入之人。而不知事體然矣。上曰。於彼於此。不可放心矣。民始曰。是則無慮矣。上曰。臺諫旣以代避爲有禁令。而謂無一字之批者。直欲請批而然也。且稱以日暮者。爽實無餘矣。李亨逵何以謂之乎。民始曰。別無所言矣。上曰。今夏則好過。必是淸暑六和湯之效矣。民始曰。天顔頗勝於前。似是六和湯之效矣。上曰。徐奉朝賀。何以消日乎。民始曰。以冊子消遣云矣。上曰。玉堂入直與在外有闕。竝知入。賤臣承命出來。復奏曰。副校理李鼎運。修撰尹尙東。今方入直。副校理朴天行在外。修撰尹行修。副修撰李昌漢。未肅拜。校理一窠有闕云矣。上曰。此是李敬一之窠乎。民始曰。然矣。上曰。臺諫有闕與在外。知入。賤臣承命出來。復奏曰。時闕有正言二窠。司諫則趙榮弼。在任所不上來。持平則姜忱方在被論中矣。上曰。卽當爲政矣。命退。諸臣以次出。
정조 4년
庚子七月十二日申時。上御誠正閣。坐直承旨入侍時。右承旨徐有防。假注書趙衍德。記注官張顯慶。記事官金廷龍。以次進伏訖。上命書傳敎曰。晩炎如此。雨水頻仍。專對之行。果得利涉遼淖否。殊用憫念。別定伶俐譯學。卽爲詳探鳳城以聞事。自備局。卽爲分付灣府。上曰。通符事。可怪矣。考錄則載以八十八符。而謂之以七十八符者。是何故也。有防曰。考覽政院所錄。則亦爲七十八符矣。上曰。此則必當推覓矣。加設部將與從事官。竝爲佩符乎。有防曰。此。則然矣。上曰。曾見從事官。而不見其所佩矣。原數則。八十八符。而謂之以七十八符。則十符在於何處乎。卽爲覓納。從事官之佩符處。問于捕廳所屬以奏。賤臣承命出來。復奏曰。十符之數。捕廳所屬。亦爲不知云。從事官。則佩符於內腰帶云矣。上曰。巡將衛將廳。佩符與否。問于兵曹。賤臣。承命出來。復奏曰。巡將衛將。則本無佩符之事。四所部將處。部將入番時。各佩一符云矣。命書傳敎曰。因通符外上數爻。査實覺之。通符。卽祕符不視於人。故雖從事官。藏佩腰間。無所不可。而至於大將之大將牌傳令牌。或露佩於角帶。或不佩於公座。事甚無謂。此是自國初頒下之符。則事體尤非命召之比。此後捕將。此兩牌與命召同佩。雖暫刻。毋得不佩事。申明定式。仍爲嚴飭。上曰。佩符申飭事。發牌各司郞廳。使之聽傳敎。顯慶。承命出諭。上曰。四符則旣有部將廳之所佩。而六符則自兵曹從速査納。此後則通符。自政院出納。有防曰。政院所錄冊。當爲更修正。頒符凡節。亦當如古例矣。命書傳敎曰。近來通符之法。各司各營。全不知重。佩此符隨行者。或任意棍治。佩此符摘奸者。或徑先搜見。事體所在。極爲駭然。以此之故。摘奸之時。未免苟艱。此後另加嚴飭。無踵前習事。分付。命退。諸臣以次出。
정조 4년
傳于鄭宇淳曰。坐直承旨入侍。
정조 4년
傳于鄭宇淳曰。禮房承旨入侍。
정조 4년
鄭民始啓曰。領議政金尙喆。左議政徐命善。領府事鄭弘淳。右議政李徽之。爲承候來待矣。傳曰。入侍。
정조 4년
傳于鄭民始曰。戶兵判判尹留待。
정조 4년
傳于鄭民始曰。戶兵判判尹。入侍。
정조 4년
鄭民始啓曰。注書金載瓚病。代假注書趙興鎭。姑令仍察。何如。傳曰。允。
정조 4년
李亨逵。以兵曹言啓曰。卽接東所衛將牒報。則時敏堂與行閣燈燭房庫間三處所。去夜五更二點量失火。盡爲燒燼云。當該處所次知中官。常時不能檢飭。以致失火之境。事極驚凜。次知中官。令該府處之。守直下人。亦令攸司。科治。何如。傳曰。允。
정조 4년
又以備邊司言啓曰。臣等來審時敏堂基址。則未及改建之前。宿衛重地。事極疎虞。西墻邊則姑建六七間行閣。使武藝別監。輪回入直。則遮蔽之道。防守之節。似勝於墻上設笆。以此分付該曹。使之星火擧行。春桂坊。不過集賢門外咫尺之地。訓局軍一哨。將官領率入直。恐似得宜。敢啓。傳曰。知道。武藝別監。則近來各處把守數多。似難推移分排。而亦非軍兵所可住接處。事甚可悶。當於明日賓對。商確處之爲宜。行閣未設立間。儲承殿舊基。別軍職與武藝別監。眼同守把。墻址。姑爲笆防。以訓局出番軍一哨。千摠哨官率領。限畢役守直。畢役後。依草記。只令哨官。率領五十名。退直集賢門外。宜矣。訓局外營軍五十名。年前。因攔後軍設置。姑令權減。今此五十名加番。在渠輩。亦無新創偏苦之歎。其令該軍門知悉。
정조 4년
鄭宇淳。以訓鍊都監言啓曰。依下敎。武藝別監每名。粥米一斗式分給之意。敢啓。傳曰。知道。
정조 4년
李鎭恒。以刑曹言啓曰。今因時敏堂失火事。內弓房燈燭房入番員役等。今方嚴覈。而弓房入直郞廳白萬興。旣有職名。臣曹不得推問。令義禁府擧行。何如。傳曰。允。
정조 4년
鄭宇淳。以義禁府言啓曰。因刑曹啓辭。弓房郞廳白萬興。令義禁府擧行事。允下矣。白萬興今方待命。卽爲拿囚之意。敢啓。傳曰。知道。
정조 4년
李鎭恒。以義禁府言啓曰。因本府啓目。格浦前別將金潤九。拿問處之事。以依回啓施行判下矣。金潤九。自任所未及上來云。依例發遣府羅將。拿來。何如。傳曰。允。
정조 4년
。大司憲李𡊠。大司諫李敬玉。掌令權德訓。持平李夔。獻納尹長烈。校理權以綱。副校理李鼎運。修撰尹尙東。副修撰柳孟養所啓。請喬桐府黜置罪人鄭致達妻。快正王法。以淺神人之憤。請還寢遠竄罪人韓翼謩。金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。夬正王法。請削黜罪人洪樂純。爲先中途付處。措辭見上答三司曰。不允。。大司憲李𡊠。大司諫李敬玉。掌令權德訓。持平李夔。獻納尹長烈所啓。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。請洪國榮爲先亟施遠竄之典。措辭見上答兩司曰。不允。第六件。七件事。亟停勿煩。持平李夔啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。夬正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁倍。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答。府曰。不允。第六件。七件事。亟停勿煩。
정조 4년
庚子七月十三日丑時。上御誠正閣。坐直承旨入侍時。右承旨徐有防。假注書趙衍德。記注官張顯慶。記事官金廷龍。以次進伏訖。有防曰。時敏堂失火。不勝驚心矣。上曰。火熖頗壯矣。有防曰。況是夜半故然矣。上曰。捕將入來乎。有防曰。姑未入來矣。上曰。軍裝諸件。當爲盡燒矣。有防曰。似可然矣。上曰。燈燭房庫間。今又失火。大抵其處。善爲失火矣。曾於儲承殿失火。亦當夜半。而暫時燒盡矣。有防曰。今亦然矣。上曰。時將開曉乎。有防曰。姑未開東矣。上曰。何時知其失火乎。有防曰。吏輩來傳。故始知失火。卽赴問安班矣。上曰。金虎門軍兵卽解乎。有防曰。金虎門。則吳毅常出標信。以解其軍。建陽門弘化門軍。一體卽解。而禁軍亦爲解發矣。上曰。其庫間。封廢已久。且人跡不到處。而今此失火。極爲怪訝矣。有防曰。果爲然矣。上曰。捕將入來與否知入。賤臣。承命出來復奏曰。右捕將。已爲入來。左捕將姑未入來矣。上曰。右捕將來到何處乎。賤臣曰。來於救火所云矣。上曰。闕外誰爲來待乎。有防曰。諸承旨一倂來待。而以金虎門之不開。姑未入來矣。上曰。有特敎。然後似當入來矣。有防曰。然矣。上曰。諸承史。竝以丹鳳門入來事。出諭。有防曰。今此捕將。或晩時入來。或尙今不來。事體駭然。本院則方以請推。而玉堂則當爲請罷矣。上曰。自予登極後。各道例貢物件。多貯時敏堂。而今已燒盡矣。有防曰。聞之則。弓矢皮物。多爲燒燼云矣。上曰。都承旨入侍。賤臣承命出來。召鄭民始進伏曰。失火極爲驚訝。聖心必應驚慮矣。上曰。上注書入來。賤臣。召趙興鎭進伏。仍爲先退。
정조 4년
庚子七月十三日卯時。上御誠正閣。禮兵房承旨入侍時。左承旨李亨逵。右承旨徐有防。記事官金載瓚徐龍輔鄭東浚。以次進伏訖。上曰。都承旨入侍。賤臣承命出。與都承旨鄭民始偕入。進伏。上曰。昨夜失火之由聞之乎。若或緣及於大內。則將若之何。此是人跡不到處。而深夜之中。忽地火起。屢十間大屋。片時連燒。終不得撲滅。豈非可訝之甚者乎。民始等曰。差備咫尺。夜半失火。驚動丙枕。下情實不勝萬萬驚惶。而槪失火之由。誠訝惑矣。此非人跡往來之地。且伏聞燈燭房失火云。燈燭房與正堂。相距稍間。而且有行閣之連續。連燒之時。不及於咫尺行閣。只及於正堂。瞬息間燒燼無餘。極爲怪訝。而實無可執之跡矣。有防曰。燈燭房之失火。雖曰。緣及正堂。其間相距。幾至百餘步。而且有重重行閣。則必先自行閣始之。而今番時敏堂之失火。自四面簷內。一時火起。片刻間盡爲燒燼。而救火軍卒。莫敢下手。誠莫知其由矣。上曰。自列聖朝。東宮正堂。一時燒燼無餘。非但所見之極爲慘然。內武庫軍器中。筒介弓箭。積置者甚多。而亦一時燒火。亦爲可惜矣。命退。承史以次退出。
정조 4년
庚子七月十三日酉時。上御誠正閣。禮房承旨入侍時。右承旨徐有防。假注書趙衍德。記注官張顯慶。記事官金廷龍。以次進伏訖。上命書獻納尹長烈疏批。上曰。明日次對。臺諫誰爲進參乎。知入。賤臣承命出來。復奏曰。憲府則。大司憲李𡊠。持平李夔。諫院則。大司諫李敬玉。當爲進參云矣。上曰。今番則慰安祭。何以爲之乎。有防曰。考例則古實有之。而禮堂之不爲啓請。或謂以非殿而然矣。然而今則後時矣。上曰。近來巡檢解弛。申飭兵曹。可也。上曰。守禦使上來乎。有防曰。今已上來云矣。上曰。日氣甚熱矣。有防曰。然矣。命少退。退待閤外仍命入侍。以次進伏。上曰。傳于兵曹堂上。解嚴後軍士。各歸本所。堂上亦歸直所。賤臣。承命出來。分付。上曰。兵曹郞廳處。巡檢事申飭乎。有防曰。已爲申飭矣。上曰。呈疏者誰也。有防曰。趙榮弼矣。上曰。丹鳳門仍留。帳幕軍盡爲入來。設幕後。待下敎閉門。賤臣承命出來。分付。仍命退。諸臣以次出。
정조 4년
行都承旨鄭民始坐。左承旨李亨逵坐直。右承旨徐有防坐。左副承旨朴祐源坐直。右副承旨李鎭恒坐。同副承旨鄭宇淳坐。注書一員未差金載瓚病。假注書趙興鎭仕趙衍德仕直。事變假注書沈達漢仕。
정조 4년
藥房都提調鄭弘淳。提調洪樂性。副提調鄭民始啓曰。伏未審夜間。聖體。若何。王大妃殿症候。益有差勝之節乎。今日臣等。率諸御醫入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。
정조 4년
傳于鄭宇淳曰。大臣備局堂上引見。
정조 4년
徐有防啓曰。藥房三提調。有稟達事來詣請對矣。傳曰。入寺。
정조 4년
鄭民始啓曰。右副承旨金魯淳。今日不爲仕進。卽爲牌招。何如。傳曰。許遞。前望單子入之。
정조 4년
傳于鄭民始曰。承旨房仍。
정조 4년
李亨逵啓曰。新除授左副承旨朴祐源。卽爲牌招。何如。傳曰。允。
정조 4년
傳于李鎭恒曰。刑曹在囚各人中。燈燭直二名。別無所繼放送。
정조 4년
傳于李亨逵曰。坐直承旨入侍。
정조 4년
朴祐源。以戶曹言啓曰。行閣及門改建日字。令日官推擇。則今月十九日卯時。二十二日辰時。二十四日卯時爲吉云。以何日爲之乎。敢稟。傳曰。以十九日爲之。
정조 4년
徐有防。以弘文館言啓曰。修撰李昌漢。副修撰尹行修。旣有只推之命。竝卽牌招察任。何如。傳曰。允。
정조 4년
以修撰李昌漢。副修撰尹行修牌不進罷職傳旨。傳于朴祐源曰。只推。
정조 4년
李鎭恒。以刑曹言啓曰。刑曹在囚各人中。燈燭直二名。別無所係放送事。命下矣。依傳敎。燈燭直姜億世孫萬興。竝卽放送之意。敢啓。傳曰。知道。
정조 4년
獻納尹長烈啓曰。臣於臺職。自知不稱。而大論方張。分義是懼。前後除旨之下。雖不得不黽勉承膺。祗緣忱誠淺薄。旣不能感回於天心。近又疾病危苦。竝與謄傳而瘝曠。臣心愧恧。已不可言。而卽者長官。以不能董飭下僚。獲被嚴敎。前席引嫌。至承退待之批。溺職之罪。本由臣身。而不飭之罰。移及長僚。在臣廉隅。其不可仍冒也。明矣。請命遞斥臣職。答曰。勿辭。與長官。亦勿退待。
정조 4년
李亨逵啓曰。獻納尹長烈。避嫌承批之後。不爲傳啓。無端出去。事甚未安。推考警責。仍卽牌招。大司諫李敬玉。旣有亦勿退待之命。一體牌招。何如。傳曰。允。
정조 4년
以大司諫李敬玉。獻納尹長烈牌不進罷職傳旨。傳于李亨逵曰。只推。
정조 4년
庚子七月十四日辰時。上御誠正閣。右承旨入侍時。右承旨徐有防。假注書趙興鎭。兼春秋張顯慶金廷龍。以次進伏訖。上曰。都承旨在於藥房乎。有防曰。今日仕進於藥房。今方監煎云矣。上曰。次對詣閤乎。有防曰。入侍見之。備堂方來會閤外矣。上曰。都承旨監煎後。亦爲詣閤之意。分付。命退。承史以次退出。
정조 4년
庚子七月十四日申時。上御誠正閣。坐直承旨入侍時。左副承旨朴祐源。假注書趙衍德。記注官張顯慶。記事官金廷龍。以次進伏訖。上曰。今則所恙。何如。祐源曰。病勢今始差勝矣。命書傳敎曰。本寺有擧行事。提調排望無人。前軍器提調具善復仍任。明朝使之來待。命退。諸臣以次退出。
정조 4년
庚子七月十四日初更。上御誠正閣。坐直承旨入侍時。左副承旨朴祐源。假注書趙衍德。記注官張顯慶。記事官金廷龍。以次進伏訖。上命書傳敎曰。今秋習操。昨年行操處。關西外。雖命停止。外此諸道。亦多設行之所。荐歉之餘。幸有稍稔之望。而及此時民又不得息肩奠居。裹糧赴陣。勞費不些。言念至此。殊極矜悶。然而詰戎重政。抛廢多年。民不知軍事。將不知兵務。寧不萬萬寒心。以彼較此。有輕有重。以是不得不許施。而亦豈可全然無飭。任其作弊受苦乎。曾聞行操時所費。不但糧資軍裝而已。漁賄索賂。爲弊多端。究厥難支之瘼。職由於守令之不禁斷。帥臣之不嚴束。今玆之敎。期用無犯。今番行操諸道。當有廉探之擧。以憑其勤慢。又聞以至犒饋。試藝等事。而官失虛費。兵不蒙賞云。此亦當在考察之中。以此意。自備局。別樣措辭。預先嚴明行會於諸道行操處。道帥臣。雖於營鎭官門聚點處。不有侵漁小民之弊。此則未行操諸道。一體嚴飭。朝筵因事亦有飭敎。而近來外邑。上自監司。下及守令。京司命令。慢不動念。豈其法禁稍弛。玩愒愈甚而然乎。先從此事。監兵使以下。隨現嚴勘。不遵令之藩閫牧守。何恤迎送。此亦爲民除害。竝令一體嚴飭。擧行形止。使卽狀聞。祐源曰。今日次對。擧條批答。未能諦聽。多有落漏。事甚未安。當該注書。推考警責。何如。上曰。依爲之。出擧條上曰。陞戶擧條。注書出去後。更爲正書以入。命退。諸臣以次退出。
정조 4년
朴祐源啓曰。卽伏見慶尙左兵使李文德。右兵使洪和輔。束伍軍兵操鍊及營將節制使巡點狀啓。則今月初一日。封發者。今日始爲到院。雖未知中間稽滯之委折。而計其日字。至於一望之久者。事甚未安。原狀啓。係是戎務。纔已捧入。而不能檢飭之失。在所難免。當該帥臣。竝推考警責。何如。傳曰。允。
정조 4년
傳于徐有防曰。禮房承旨。馳詣宗廟景慕宮。奉審以來。
정조 4년
傳于徐有防曰。口傳望。令次堂擧行。
정조 4년
朴祐源啓曰。吏曹參議沈豊之。謂有首堂。口傳望不爲擬入。陳疏到院。原疏纔已退却矣。成命之下。如是稽滯者。事極未安。推考警責。使之斯速擧行。何如。傳曰。允。
정조 4년
吏曹口傳有政。金魯淳爲成川府事。崔雲羽爲肅川府使。李獻慶爲三陟府使。李徹祥爲加平郡守。
정조 4년
傳于李亨逵曰。燈燭房照羅赤。別無可聞之端。放送。
정조 4년
傳于李亨逵曰。日熱如此。禁府時囚罪人保放。
정조 4년
李亨逵。以禁衛營將官來言。言啓曰。今日本營軍兵。日次私習云矣。敢啓。答曰。知道。
정조 4년
李亨逵啓曰。合辭方張之時。諫院無詣臺之員。事甚未安。疏批未下之外。呈告人員。竝卽牌招。何如。傳曰。允。
정조 4년
以修撰李昌漢。副修撰尹行修牌不進罷職傳旨。傳于徐有防曰。只推。
정조 4년
徐有防。以弘文館言啓曰。修撰李昌漢。副修撰尹行修。旣有只推之命。卽爲牌招察任。何如。傳曰。允。
정조 4년
李亨逵。以義禁府言啓曰。京畿監司李鎭衡狀啓。據刑曹粘目內。加平前郡守金聖規。移本府處之事。允下矣。金聖規今方待命。卽爲拿囚之意。敢啓。傳曰。知道。
정조 4년
又以義禁府言啓曰。日熱如此。禁府時囚罪人。保放事。命下矣。時囚罪人李秉鼎洪樂彬李元碩白萬興金聖規等。依傳敎。竝保放之意。敢啓。傳曰。知道。
정조 4년
持平李夔所啓。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。請梁山郡定配罪人錫達。依律處斷。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁倍。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答府曰。不允。第六件七件事。亟停勿煩。